b'\n_START_ARTICLE_\nF-innskudd\n_START_PARAGRAPH_\nF-innskudd er innskudd i Norges Bank som har fast l\xc3\xb8petid og fast eller flytende rente. Norges Bank betaler ikke tilbake F-innskudd til innskyterbanken f\xc3\xb8r forfallsdagen for innskuddet._NEWLINE_F-innskudd brukes til \xc3\xa5 redusere basispengemengden, det vil si mengden ansvarlig kapital (\xc2\xabreserver\xc2\xbb) i banksystemet, ved at disse pengene taes ut av sirkulasjon for en fastsatt periode. F-innskudd betales fra innskyterbankens foliokonto i Norges Bank som er hvor bankens ansvarlige kapital er bokf\xc3\xb8rt. F-innskudd er en del av Norges Banks markedsoperasjoner og motstykket til F-l\xc3\xa5n, men brukes bare periodevis. F-innskudd var ikke benyttet i perioden april 2003 til oktober 2011._NEWLINE_L\xc3\xb8petiden p\xc3\xa5 F-innskudd bestemmes av Norges Bank og varierer avhengig av prognosene for den strukturelle likviditeten. L\xc3\xb8petiden gis i antall dager og er for det meste 1-4 dager, men over en uke er ikke uvanlig._NEWLINE_Rentene p\xc3\xa5 F-innskudd fastsettes normalt ved flerprisauksjon. Flerprisauksjon, ogs\xc3\xa5 kalt amerikansk auksjon eller ordin\xc3\xa6r auksjon, inneb\xc3\xa6rer at bankene legger inn bud p\xc3\xa5 \xc3\xb8nsket bel\xc3\xb8p og rente. Ved tildeling bestemmer Norges Bank samlet bel\xc3\xb8p. Budene rangeres fra laveste til h\xc3\xb8yeste rente og de som ligger innenfor samlet bel\xc3\xb8p vil bli tildelt med det bel\xc3\xb8p og den rente som ble budt. Norges Bank er ikke forpliktet til \xc3\xa5 godta noen bud. Norges Bank kan gi bankene F-innskudd til flytende rente hvor renten avhenger av en referanserente i pengemarkedet. Rentene p\xc3\xa5 F-innskudd er normalt lavere enn styringsrenten men h\xc3\xb8yere enn reserverenten. Renten godskrives den enkelte banks foliokonto i Norges Bank.'